Diari Oficial de la Generalitat Valenciana


Sumari del DOGV 3668, del 18-01-2000 (2000/222)

ORDRE de 23 de desembre de 1999, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals que mantenen conservatoris de música de grau elemental i/o mitjà i per a les entitats sense intenció de guany que mantenen centres autoritzats d’ensenyaments musicals de grau elemental i/o mitjà durant l’exercici 2000.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3668

Data del DOGV
:   18-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/222


Data del document
:   23-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * suport econòmic
    * educació artística
    * ajuda pública
    * música
    * centre d'ensenyament
    * administració local

ORDRE de 23 de desembre de 1999, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals que mantenen conservatoris de música de grau elemental i/o mitjà i per a les entitats sense intenció de guany que mantenen centres autoritzats d'ensenyaments musicals de grau elemental i/o mitjà durant l'exercici 2000. [2000/222]
  
La nova ordenació dels ensenyaments musicals continguda en la Llei 1/1990, de 3 d'octubre, d'Ordenació General del Sistema Educatiu, va efectuar un nou disseny de la xarxa de centres dedicats a l'ensenyament de música. Esta xarxa educativa responia als dos tipus d'oferta formativa configurats per la pròpia llei, tipus ben distints però íntimament relacionats: d'una banda, els estudis de grau elemental, mitjà i superior, adreçats a la qualificació de professionals i impartits pels conservatoris de música i pels centres autoritzats d'ensenyaments musicals; d'altra, els estudis en escoles de música, la missió de les quals és oferir una educació musical primera i una formació per a aficionats.
  
Tant les previsions de la mencionada llei com el contingut de la diversa normativa que la desenrotlla, ja aprovada, configuren les bases a partir de les quals la Generalitat Valenciana va reconduir i planificar les seues actuacions en el camp de la formació musical. A dit efecte, el Decret 247/1993, de 21 de desembre, del Govern Valencià, va establir en la Comunitat Valenciana el marc legislatiu específic que permetia definir adequadament les distintes modalitats de centres docents i d'ensenyaments de la música. Dins del citat marc, l'ensenyament professional de la música quedava en mans de centres de titularitat pública (conservatoris de música) o en mans de centres de titularitat privada (centres autoritzats per a l'ensenyament de la música).
  
La Generalitat Valenciana, a través de la Conselleria de Cultura, Educació i Ciència, vol continuar responent a l'esforç que, per al sosteniment dels mencionats centres, realitzen des de fa anys un bon nombre de corporacions locals titulars de conservatoris de música i algunes entitats sense intenció de guany titulars de centres autoritzats d'ensenyaments musicals i, a tal efecte, arbitra novament per a l'exercici 2000 un sistema d'ajudes econòmiques que, dins de les seues disponibilitats pressupostàries actuals, contribuïsca al finançament parcial d'este tipus d'ensenyament.
  
Per tot això, en virtut de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La Conselleria de Cultura, Educació i Ciència, dins dels límits pressupostaris aprovats per a dita finalitat, concedirà ajudes adreçades a les corporacions locals i entitats sense intenció de guany de la Comunitat Valenciana, titulars dels següents centres dedicats a l'ensenyament de la música:
  
- Conservatoris de música municipals de grau elemental i/o mitjà, sempre que no s'hagen subscrit convenis entre dits conservatoris i la Conselleria de Cultura, Educació i Ciència, per a passar a la xarxa pública dependent de la Generalitat Valenciana o per al seu sosteniment econòmic.
  
- Centres autoritzats de música de grau elemental i/o mitjà, conformement al Reial Decret 389/1992, de 15 d'abril (BOE de 28-04-92), de titularitat d'entitats sense intenció de guany.
  
Segon
  
1. Les ajudes a què fa referència l'article anterior contribuiran al finançament parcial de les despeses corrents realitzades l'exercici 2000 pels centres dedicats a l'ensenyament de la música que es recullen en l'apartat anterior, d'ara endavant i de manera general centres de música.
  
2. La present convocatòria d'ajudes es realitza pel procediment de tramitació anticipada d'expedients de despesa. El projecte de llei de pressupostos de la Generalitat Valenciana per a l'exercici 2000 conté la línia de subvenció 406/000/00 en la secció, servici i programa 43.78.361.89 d'Ensenyament Secundari i de Règim Especial destinada a la citada finalitat, per import de 368.642.231 PTA. No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat Valenciana per a l'exercici 2000.
  
Una vegada aprovada i publicada la citada llei de pressupostos, per Ordre de la Conselleria de Cultura, Educació i Ciència es farà pública la línia pressupostària concreta i l'import global màxim destinat a la concessió de les ajudes previstes en la present convocatòria.
  
3. La quantitat que s'adjudique a cada entitat beneficiària, sumada a tots els altres ingressos que dita entitat reba per al mateix exercici econòmic assenyalat, no podrà ser superior a les despeses que s'efectuen per al centre de música durant l'exercici 2000.
  
Tercer
  
S'aproven les bases per les quals es regix la convocatòria, incloses com a annex I de la present ordre, i també el model d'instància, inclós com a annex II, i la resta d'annexos.
  
DISPOSICIONS FINALS
  
Primera
  
Es delega en la Direcció General de Centres Docents la facultat de concedir o denegar les ajudes, i se l'autoritza perquè dicte les resolucions i instruccions necessàries per al desenrotllament i execució de la citada ordre. Així mateix, es delega en la Direcció General de Centres Docents la resolució dels expedients de reintegrament de la subvenció que siguen pertinents.
  
Segona
  
Segons allò establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present ordre, que posa fi a la via administrativa, la persona interessada podrà interposar un recurs potestatiu de reposició o bé, directament, un recurs contenciós administratiu en els terminis i davant els òrgans assenyalats a continuació:
  
El recurs potestatiu de reposició haurà de ser interposat davant el conseller de Cultura, Educació i Ciència en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana.
  
El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptadors els dos des de l'endemà de la publicació de la present ordre en el Diari Oficial de la Generalitat Valenciana.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 23 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria
  
Primera. Concepte de la subvenció
  
Les ajudes s'atorgaran, en concepte de subvenció, per tal de contribuir parcialment al finançament de les despeses corrents dels centres de música que es recullen en l'apartat primer de la present ordre.
  
Segona. Sol·licitants
  
1. Podran sol·licitar les ajudes les corporacions locals i les entitats sense intenció de guany titulars dels centres de música indicats que estiguen ubicats en la Comunitat Valenciana.
  
2. No podran optar a l'obtenció de la subvenció a què fa referència la present convocatòria les corporacions locals o entitats sense intenció de guany que es troben en algun dels casos següents:
  
a) En el cas d'entitats privades, no acreditar fefaentment la seua condició d'entitats sense intenció de guany.
  
b) No tindre l'autorització administrativa per a impartir els ensenyaments musicals corresponents o no haver subscrit el conveni de reconeixement de la validesa acadèmica oficial dels ensenyaments de música en la data de resolució de la present convocatòria.
  
c) Haver subscrit un conveni amb la Conselleria de Cultura, Educació i Ciència per a passar a la xarxa pública dependent de la Generalitat Valenciana o per al seu sosteniment econòmic.
  
d) No haver presentat la justificació del mateix tipus d'ajudes, en cas d'haver-ne resultat beneficiàries en la convocatòria de l'any anterior.
  
e) No haver iniciat l'activitat del centre de música, almenys des de l'1 de gener del 2000.
  
f) Quan la totalitat del personal docent i no docent del centre de música no es trobe d'alta en el règim de Seguretat Social que els corresponga, segons la normativa aplicable.
  
g) No trobar-se, en el moment de la resolució de la present convocatòria, al corrent de les seues obligacions tributàries i de Seguretat Social, segons allò establit per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
h) Haver incomplit qualsevol altre requisit exigit en la present ordre de convocatòria.
  
Tercera. Formalització
  
1. Les sol·licituds s'hauran de formalitzar atenent el model que acompanya, com a annex II, la present convocatòria, i hauran d'anar adreçades a la direcció territorial de Cultura i Educació corresponent.
  
2. Les instàncies, així com els annexos i la documentació, es podran presentar en les direccions territorials de Cultura i Educació corresponents, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert, per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.
  
3. El termini per a la presentació de les sol·licituds serà d'un mes comptador des de l'endemà de la publicació d'esta convocatòria en el Diari Oficial de la Generalitat Valenciana. L'incompliment de dit termini en determinarà automàticament l'exclusió.
  
Segons el que es disposa en la Instrucció 6/96 de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
Quarta. Documentació
  
La sol·licitud haurà d'anar acompanyada de la documentació següent:
  
A) Documentació a presentar per tots els sol·licitants:
  
1. Certificació de l'acord del ple de la corporació local o de l'acord de la comissió de govern, o certificació de la titularidad de l'entitat privada corresponent, en la qual s'incloga la sol·licitud d'ajuda que es pretén obtindre, a més del compromís de la corporació local o entitat privada de complir les obligacions que es deriven de la recepció de la subvenció, en cas de resultar-ne beneficiaris.
  
2. Certificació acreditativa de la secretaria de la corporació local o declaració responsable de la titularitat de l'entitat privada en què consten els conceptes, la periodicitat de la meritació i el corresponent import de les aportacions econòmiques que l'alumnat del centre de música ha de satisfer durant l'exercici 2000 per l'ensenyament (ingrés, matrícula general, matrícula per assignatura, etc.).
  
3. Pressupost previst d'ingressos i despeses per al funcionament del centre de música durant l'any 2000, segons el model inclòs com a annex II.a) en la present ordre.
  
4. Certificació de la secretaria de l'entitat local o de la titularitat de l'entitat privada en què conste la relació nominal de la totalitat de la plantilla del personal docent del centre de música del curs 1999-2000 i, també, el fet que la totalitat de dit personal es troba d'alta en el règim de Seguretat Social que li correspon, segons el model inclòs com a annex II.b) en la present ordre.
  
5. Certificació de la secretaria de l'entitat local o de la titularitat de l'entitat privada en què conste la relació nominal de la totalitat de la plantilla del personal no docent del centre de música del curs 1999-2000 i, també, el fet que la totalitat de dit personal es troba d'alta en el règim de Seguretat Social que li correspon, segons el model inclòs com a annex II.c) en la present ordre.
  
6. Fotocòpies compulsades dels contractes (laborals o de servicis) realitzats i vigents durant el curs 1999-2000 del personal docent del centre de música, en què es facen constar les hores de contractació setmanal i, en cas de diferir-hi, les hores de dedicació al centre de música. En el cas del personal funcionari, autònom o altre personal que no tinga contracte escrit, caldrà aportar una certificació de la secretaria de la corporació local o de la titularitat de l'entitat privada acreditativa de les dades sol·licitades. En cas de posteriors modificacions del contracte, que afecten la jornada o la duració pactada inicialment, haurà de ser aportada igualment la documentació acreditativa pertinent.
  
7. Certificació de la secretaria del conservatori de la Generalitat Valenciana al qual està adscrit administrativament el centre de música, on consten les dades de matrícula de dit centre per al curs 1999-2000, segons el model inclòs com a annex II.d) en la present ordre (només en el cas de conservatoris de grau mitjà i centres autoritzats de grau elemental o mitjà, atés que a efectes administratius están adscrits a conservatoris de la Generalitat Valenciana).
  
8. Fitxa de manteniment de tercers, segons el model inclòs com a annex III en la present ordre. No caldrà aportar-la, quan les dades bancàries on es vol rebre la subvenció ja consten en la Conselleria de Cultura, Educació i Ciència, per haver rebut subvencions en convocatòries anteriors.
  
B) Documentació addicional a presentar només per les corporacions locals titulars de conservatoris:
  
9. Certificació de la secretaria de la corporació local on conste l'existència, en els pressupostos de la corporació per a l'exercici 2000, de quantitats consignades per al conservatori de música, en la qual s'haurà d'indicar les partides, la denominació de dites partides i la quantia de què consten, així com el compromís de la corporació local de no disminuir ni anul·lar la citada consignació.
  
10. En cas que la gestió del conservatori es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la seua titularitat respecte d'aquells.
  
C) Documentació addicional a presentar només per les entitats sense intenció de guany titulars de centres autoritzats:
  
11. Certificat actualitzat expedit pel Registre d'Associacions o de Fundacions, acreditatiu de la inscripció de l'entitat en el mencionat registre, en el supòsit que es tracte d'una entitat d'este tipus, o fotocòpia compulsada de la totalitat dels estatuts de l'entitat, visats pel registre corresponent, on haurà de constar explícitament la inexistència d'intenció de guany.
  
12. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat.
  
13. Fotocòpia compulsada del TC-1 i TC-2 del mes de gener del 2000 (laborals) i/o, si és procedent, dels rebuts de pagament del Règim Especial de Treballadors Autònoms del mateix mes (autònoms), on consten tots els membres de la plantilla de personal docent i no docent del centre autoritzat d'ensenyaments musicals.
  
14. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
15. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.
  
16. Certificació actualitzada de la Conselleria d'Economia, Hisenda i Administració Pública de la Generalitat Valenciana, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.
  
17. Últim rebut de l'Impost sobre Activitats Econòmiques referent a l'activitat d'ensenyament musical o, en cas que no es dispose de dit rebut, el document d'alta en el mencionat impost i activitat. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconeix la citada exempció.
  
Tots els documents que s'hi aporten hauran de ser originals o fotocòpies compulsades.
  
Quinta. Tramitació per part de les direccions territorials de Cultura i Educació
  
1. Si després de la recepció de la instància i els documents en falta algun, la direcció territorial de Cultura i Educació corresponent els reclamarà a l'entitat sol·licitant, per correu certificat i justificant de recepció, i li concedirà un termini de deu dies perquè hi puga aportar les dades o els documents no inclosos en l'expedient, en compliment de l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que transcórrega el termini indicat i no s'hi presente la documentació exigida, l'expedient serà tramés, després de fer constar dita incidència, a la Direcció General de Centres Docents, on s'arxivarà sense més tràmit de manera que la institució sol·licitant quede exclosa de la convocatòria.
  
2. Una vegada complets els expedients, la inspecció educativa emetrà un informe, ajustat al model que serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància respecte a la realitat del centre de música, fonamentalment quant a les matèries següents:
  
· Nombre d'especialitats instrumentals impartides al centre de música i distribució de l'alumnat en dites especialitats.
  
· En el cas de conservatoris professionals o centres autoritzats de grau mitjà, nombre total d'alumnes oficials matriculats en el grau mitjà de música.
  
·Nombre total d'alumnes oficials del centre de música.
  
·Plantilla de personal docent del centre de música. Caldrà posar especial atenció a la contractació (inici i final del període contractat i nombre d'hores, modificacions d'estes al llarg del curs, etc.) i a la titulació i especialitat del professorat.
  
- Compliment dels requisits generals de la convocatòria per part de l'entitat sol·licitant.
  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, al costat de l'informe de la Inspecció educativa, a fi que se'n faça la tramitació corresponent.
  
Sexta. Comissió avaluadora
  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondrà a una comissió composta per:
  
Presidenta:
  
- La directora general de Centres Docents.
  
Vocals:
  
- Un inspector o inspectora d'Educació designat/ada per la Secretaria General.
  
- Un o una representant de la Federació Valenciana de Municipis i Províncies.
  
- Un director o directora de conservatori de titularitat de la Generalitat Valenciana, designat/ada per la Direcció General de Centres Docents.
  
- La cap de la Secció d'Autoritzacions i Concerts de la Direcció General de Centres Docents.
  
- El cap de la Secció de Planificació d'EPA i Ensenyaments de Règim Especial de la Direcció General de Centres Docents.
  
- Un o una representant del Servei d'Ordenació Acadèmica de la Direcció General d'Ordenació i Innovació Educativa i Política Lingüística.
  
- Els o les caps de secció de Centres de les direccions territorials de Cultura i Educació de les respectives províncies.
  
- El cap de la Secció de Règim de Subvencions de la Direcció General de Centres Docents, qui farà, a més, les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en el punt anterior, la Comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
Sèptima. Criteris de valoració
  
1. La distribució de la dotació pressupostària d'esta convocatòria entre els distints grups de centres de música que hi participen, atenent el grau o graus que hi impartixen, es realitzarà de la manera següent:
  
- Per als conservatoris elementals de música i centres autoritzats de grau elemental: el 8% de la dotació pressupostària.
  
- Per als conservatoris professionals de música i centres autoritzats de grau mitjà: el 92% de la dotació pressupostària.
  
La inclusió dels participants en la convocatòria en un o altre grup dependrà del compliment per part del sol·licitant, en el termini màxim indicat, d'allò que establix l'apartat 2.b) de la base 2a. de la present ordre.
  
2. La comissió avaluadora efectuarà la valoració dels expedients presentats i l'assignació de l'import de les ajudes previstes en esta ordre, tenint en compte les bases de la convocatòria i els criteris següents, atenent el tipus de centre pel que fa al grau o graus impartits:
  
2.1. Conservatoris elementals de música i centres autoritzats de grau elemental:
  
- Nombre d'hores de contractació del personal docent del centre de música (fins a 5 punts), segons els intervals i les puntuacions següents i tenint en compte que per a determinar les hores reals de contractació es considerarà l'inici i finalització de la contractació i la seua adequació al període lectiu del curs 1999-2000 (octubre de 1999 a juny del 2000):
  
NRE. HORES CONTRACTACIÓ PUNTUACIÓ ASSIGNADA
  
Menys 100 1
  
100 - 140 2
  
140 - 180 3
  
180 - 220 4
  
Més 220 5
  
- Nombre d'especialitats impartides pel centre de música en relació a la totalitat de les establides en el currículum del grau elemental de música, regulat pel Decret 151/1993, de 17 d'agost (DOGV núm. 2.094, de 2 de setembre), del Govern Valencià (fins a 1 punt).
  
- Inexistència, en la mateixa localitat, d'escoles de música inscrites en el Registre de Centres Docents de la Comunitat Valenciana (fins a 1 punt).
  
- Proporció d'alumnat matriculat en les especialitats que integren les agrupacions instrumentals de corda-arc, vent-metall, vent-fusta i percussió, en relació a l'alumnat matriculat en el conjunt de les especialitats instrumentals impartides pel centre de música (fins a 1 punt).
  
- Contribució econòmica de l'alumnat a la despesa global del centre de música en l'exercici 2000 (fins a 2 punts).
  
2.2. Conservatoris professionals de música i centres autoritzats de grau mitjà:
  
- Nombre d'hores de contractació del personal docent del centre de música (fins a 5 punts), segons els intervals i les puntuacions següents, i tenint en compte que per a determinar les hores reals de contractació es considerarà l'inici i finalització de la contractació i la seua adequació al període lectiu del curs 1999-2000 (octubre de 1999 a juny del 2000):
  
NRE. HORES CONTRACTACIÓ PUNTUACIÓ ASSIGNADA
  
Menys 250 1
  
250 - 450 2
  
450 - 650 3
  
650 - 850 4
  
Més 850 5
  
- Nombre d'especialitats impartides pel centre de música en relació a la totalitat de les establides en el currículum del grau mitjà de música, regulat pel Decret 151/1993, de 17 d'agost (DOGV núm. 2.094, de 2 de setembre), del Govern Valencià (fins a 1'5 punts).
  
- Proporció d'alumnat matriculat en les especialitats instrumentals corresponents al grau mitjà en relació a la totalitat de l'alumnat matriculat en el conjunt de les especialitats instrumentals impartides pel centre de música (fins a 3 punts).
  
- Proporció d'alumnat matriculat en les especialitats que integren les agrupacions instrumentals de corda-arc, vent-metall, vent-fusta i percussió, respecte de l'alumnat matriculat en el conjunt de les especialitats instrumentals impartides pel centre de música (fins a 1 punt).
  
- Contribució econòmica de l'alumnat a la despesa global del centre de música en l'exercici 2000 (fins a 2 punts).
  
3. A més dels elements de baremació assenyalats en els dos apartats anteriors, s'augmentarà un 80% la puntuació obtinguda arran de l'aplicació dels anteriors barems, en cas que la titularitat del centre de música siga una corporació local o una entitat pública dependent d'esta.
  
4. Cap entitat beneficiària no podrà rebre per la convocatòria, en concepte d'ajuda econòmica per al centre de música per a l'exercici 2000, una quantitat superior a la menor de les següents:
  
a) L'ajuda sol·licitada per l'entitat.
  
b) El 75% de la diferència entre el total d'ingressos que haja previst liquidar l'entitat i el total de despeses que haja previst efectuar per al sosteniment del centre de música durant tot l'exercici 2000.
  
Quan la subvenció resulte superior a la menor de les dos quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita. La quantitat sobrant en cada grup de centres es distribuirà aplicant els mateixos criteris de valoració entre els sol·licitants del mateix grup que encara no hagen arribat a aquells límits i així, succesivament, fins que no reste cap quantitat per repartir.
  
Huitena. Resolució
  
1. Una volta realitzada la proposta de la Comissió sobre l'adjudicació de quantitats i la denegació de subvenció a les institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, la convocatòria.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència la present base caldrà que siga dictada en el termini màxim de sis mesos comptadors des del dia de finalització del termini de presentació de sol·licituds. En el supòsit que transcorregut dit termini no s'haja dictat cap resolució, les sol·licituds presentades es consideraran desestimades.
  
La citada resolució serà publicada en el Diari Oficial de la Generalitat Valenciana.
  
Novena. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Mantindre, si més no, el volum de contractació de personal docent que haja sigut considerat per a l'atorgament de la subvenció, així com el funcionament del centre de música, durant els períodes lectius de l'exercici 2000.
  
b) Justificar davant la Direcció General de Centres Docents l'ajuda en els termes i terminis previstos en la base onze de la present ordre.
  
c) Col·laborar en coordinació amb la Conselleria de Cultura, Educació i Ciència pel que fa a la planificació que dita Conselleria puga elaborar en el camp de l'ensenyament musical.
  
d) Facilitar en qualsevol moment del procediment la supervisió del funcionament del centre de música per la Inspecció d'Educació i/o les unitats administratives de la Direcció General de Centres Docents.
  
e) Sotmetre's a les actuacions de control financer que legalment corresponguen en relació a la subvenció concedida.
  
f) Comunicar a la Direcció General de Centres Docents la concessió de qualssevol altres subvencions o ajudes que, per a esta mateixa finalitat, els siga atorgada per una altra administració o ens públic o privat.
  
g) Incloure en la publicitat o propaganda del centre de música el fet d'estar subvencionat per la Conselleria de Cultura, Educació i Ciència de la Generalitat Valenciana.
  
Deu. Règim de pagament de la subvenció
  
Les subvencions a què fa referència la present ordre se satisfaran de la manera següent atenent la titularitat del centre de música:
  
A) Corporacions locals
  
En virtut d'allò previst en l'article 47 bis del Text Refós de la Llei d'Hisenda Pública de la Generalitat Valenciana abans citat, les ajudes econòmiques de la present convocatòria se satisfaran a les corporacions locals beneficiàries, segons el règim següent:
  
- Un 40% de la subvenció concedida, una vegada resolta la convocatòria.
  
- El 60% restant, quan el beneficiari justifique la totalitat de la subvenció en els termes establits en la base següent.
  
B) Entitats sense intenció de guany
  
Les ajudes econòmiques de la present convocatòria se satisfaran a les entitats sense intenció de guany beneficiàries, quan dites entitats justifiquen la totalitat de la subvenció en els termes establits en la base següent.
  
Onze. Justificació de la subvenció
  
1. Per a la percepció de la subvenció, els beneficiaris hauran de justificar, davant de la Direcció General de Centres Docents, les despeses i la destinació de dites despeses en la forma establida a continuació:
  
A) Corporacions locals
  
La justificació de la subvenció concedida es realitzarà mitjançant la presentació d'un certificat de la secretaria o intervenció de la corporació local en què conste una relació detallada i comprensiva de la totalitat dels ingressos, despeses i obligacions generats pel funcionament del conservatori de música imputables a l'exercici 2000, així com el fet del depòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que siguen considerats necessaris per part dels òrgans gestors de la Conselleria de Cultura, Educació i Ciència.
  
En la certificació es considerarà, com a quantitat justificada, la diferència entre les despeses efectivament realitzades i els ingressos liquidats per al sosteniment del conservatori de música fins al moment d'expedició de la certificació.
  
A més, i en tot cas, no es podrà reconéixer una subvenció superior a la diferència entre el total d'ingressos que tinga previst liquidar l'entitat i el total de despeses que tinga previst efectuar per al sosteniment del conservatori de música durant tot l'exercici 2000.
  
B) Entitats sense intenció de guany
  
La justificació de la subvenció concedida es realitzarà mitjançant l'aportació de la documentació següent:
  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel sosteniment del centre de música per a l'exercici 2000. Serà també aplicable, en este cas, allò previst en l'últim paràgraf de l'apartat anterior.
  
- Documentació de caràcter econòmic que justifique, per un import igual o superior a la subvenció concedida, despeses corrents efectuades pel centre de música durant l'exercici 2000.
  
Tots els documents que s'hi aporten hauran de ser originals o fotocòpies compulsades.
  
2. La justificació de la subvenció en els termes descrits en l'apartat 1 d'esta base haurà de ser presentada fins al 30 de setembre del 2000.
  
Dotze. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjuntament amb subvencions o ajudes d'altres administracions públiques, o amb altres ingressos provinents d'ens públics o privats, supere el cost de l'activitat que desenrotllarà el beneficiari.
  
2. Serà procedent el reintegrament de les quantitats percebudes i l'exigència de l'interès de mora des del moment del pagament de la subvenció, en els casos següents:
  
2.1. Incompliment de l'obligació de justificació.
  
2.2. Obtenció de la subvenció sense complir les condicions requerides.
  
2.3. Incompliment de la finalitat per a la qual fou concedida la subvenció.
  
2.4. Incompliment de les condicions i obligacions imposades als beneficiaris per raó de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcialment la subvenció aprovada, en qualsevol dels casos següents:
  
3.1. Quan la certificació expedida per la secretaria o intervenció de la corporació local reflectisca que la diferència entre despeses efectivament realitzades i ingressos liquidats siga inferior a la subvenció concedida.
  
3.2. Quan les certificacions expedides per la secretaria o intervenció de la corporació local o per la titularitat de l'entitat privada reflectisquen que la subvenció concedida resulta superior a la diferència entre les despeses totals i els ingressos totals per al sosteniment del centre de música corresponents a tot l'exercici 2000, encara que part de les dades econòmiques consignades en aquella documentació tinguen caràcter de previsió.
  
3.3. Quan l'import de la documentació econòmica relativa a despeses corrents presentada per l'entitat sense intenció de guany siga inferior a la subvenció concedida.
  
3.4. Quan l'entitat beneficiària no haja mantingut en funcionament el centre de música durant tot l'any 2000 o haja reduït sensiblement el volum de contractació de personal docent que va ser considerat en el moment de l'atorgament de la subvenció. En dit cas es reduirà la subvenció concedida proporcionalment als mesos lectius en què el centre no ha estat efectivament funcionant o al nombre d'hores objecte de reducció, respectivament.
  
3.5. Quan els documents aportats no reunisquen els requisits exigits en esta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'esta base, caldrà reintegrar la quantitat que resulte sobrant respecte al cost de l'activitat desenrotllada.
  
5. Així mateix, seran causes que comportaran la pèrdua del dret del beneficiari a rebre la subvenció les següents:
  
- La no-presentació de la documentació assenyalada en la base onze de la present ordre, en el termini establit.